لحامونية، و سميتها لحقيقية فاطمة الكوط (خلاقت ف دوار حامون ف شّياضمة ف 1937 و توفات ف 2 يوليوز 2013 ف آسفي) مغنية مغريبية د لعيطة و كاتعتابر من سميات لكبار د لعيطة لحصباوية ف لقرن لعشرين، هي و فاطنة بنت لحسين، و كانت عندها مسيرة فنية كبيرة بدات من عوام 1950. فاطمة خلاقت ف شّياضمة و توجات ولد عمها لّي داها معاه و سكنو ف الصويرة. هاد جّواج ما كملش و تفارقو. من بعد مشات ل آسفي و تما دخلات ل مجال لعيطة ف رّباعة ديال الشيخ الجيلالي العبوشي الرحماني لّي كان من شّيوخ لكبار د لعيطة ف عبدة. لحامونية تعلمات بزاف من الشيخة عبوش الهداوية لّي كانت أستاذة و قدوة ديالها و هي لّي علماتها لأصول د لعيطة و لميزان و لقصايد د هاد نّوع لفني. تجوجات فاطمة ب الشيخ الجيلالي و كملو ربعين عام د لعشرة و كونو مجموعة د لعيطة مع ناس حرايفية كبار بحال الشيخ الكاوي و الشيخة المعاشية و الشيخة السعدية. الحامونية كان كايميزها تّنوع لكبير ديال نّواع د لعيطة لّي كانت كاتغني و لهتيمام ديالها باش تحافظ على لأصالة و لغنا د شلا براول و رفود صعيبة لا من حيت لكلام و لا لميزان، زيادة على "تّويشيات" لخفاف ديالها لّي بقاو مخلدين ف سمع ديال لمغاربة لّي عزيزة عليهوم لعيطة، بحال تويشية "يانا يانا".